Πληροφορίες: Τάνια Κατσάνη

ΕΠΕΙΓΟΝ

**Αθήνα:** 07.09.2021

**Αρ. Πρωτ.:** 1051

ΠΡΟΣ: Πρωθυπουργό της Ελλάδας Κυριάκο Μητσοτάκη

**ΚΟΙΝ: «Πίνακας Αποδεκτών»**

ΘΕΜΑ: «Η ΕΣΑμεΑ διεκδικεί ουσιαστική στήριξη των ατόμων με αναπηρία, χρόνιες παθήσεις και των οικογενειών τους με δέσμευση του Πρωθυπουργού στη ΔΕΘ**»**

**Κύριε Πρωθυπουργέ,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο δια του Ν.2430/96 (ΦΕΚ 156Α/10.7.96) Κοινωνικό Εταίρο της ελληνικής Πολιτείας σε ζητήματα αναπηρίας και ιδρυτικό μέλος του Ευρωπαϊκού Φόρουμ Ατόμων με Αναπηρία (European Disability Forum).

Από τις πρώτες στιγμές της κρίσης της πανδημίας η Ε.Σ.Α.μεΑ. παρακολουθεί διαρκώς όλες τις εξελίξεις σε εθνικό, ευρωπαϊκό και διεθνές επίπεδο, αναλαμβάνοντας από την πρώτη στιγμή δράση για να ληφθούν από την ελληνική πολιτεία μέτρα, αφενός για την προστασία των ατόμων με αναπηρία, με χρόνιες παθήσεις και των οικογενειών τους από τη διασπορά του ιού, αφετέρου για τη διασφάλιση της ισότιμης και απρόσκοπτης πρόσβασής τους σε υπηρεσίες υγείας, υποστήριξης και άλλες αναγκαίες υπηρεσίες, ώστε να μη θιγούν περαιτέρω τα δικαιώματά τους, αλλά και το επίπεδο και οι συνθήκες διαβίωσης τους.

Σε όλο αυτό το διάστημα, τα άτομα με αναπηρία, χρόνιες παθήσεις και τα μέλη των οικογενειών τους δεν έγιναν αποδέκτες καμίας μορφής κρατικής ενίσχυσης, κάτι που δυσχέραινε ακόμη περισσότερο την ποιότητα ζωής τους, καθώς οι συνέπειες της κρίσης της πανδημίας του COVID 19 είχαν πολλαπλάσιο αντίκτυπο στην απασχόληση και τη σταθερότητα του εισοδήματος τους. ιδίως τις γυναίκες με αναπηρία και τις μητέρες των ατόμων με αναπηρία και χρόνιες παθήσεις.

Άλλωστε είναι αναγνωρισμένο το πρόσθετο κόστος διαβίωσης λόγω αναπηρίας ή/και χρόνιας πάθησης σε ήρεμες περιόδους, πόσο μάλλον στις εξαιρετικά δυσμενείς συνθήκες πανδημίας, όπως η επί μηνών περίοδος που διανύουμε και η οποία αναμένεται να συνεχιστεί με άγνωστο, αλλά σίγουρα μακρύ χρονικό ορίζοντα εξομάλυνσης και σχετικής κανονικότητας.

Είναι επιβεβλημένη, όσο ποτέ άλλοτε, η πολιτική και οικονομική υποστήριξη και η υποστήριξη σε κοινωνικές υπηρεσίες, υπηρεσίες απασχόλησης και υγείας, οι οποίες θα διατηρήσουν την ελληνική κοινωνία λειτουργική και συνεκτική. Ιδιαίτερα με τις επερχόμενες αυξήσεις στα βασικά αγαθά και υπηρεσίες, είναι περισσότερο επιβεβλημένο από ποτέ.

Δεν είναι δυνατό και αυτή τη νέα κρίση να την πληρώσουν για ακόμη μία φορά τα άτομα με αναπηρία, χρόνιες παθήσεις και οι οικογένειές τους. Δεν γίνεται μετά από μία πολύχρονη οικονομική κρίση αλλά και μεσούσης της υγειονομικής κρίσης που ακολούθησε και συνεχίζει, τα βάρη να τα σηκώσουν στις πλάτες τους οι πλέον ευάλωτοι πολίτες.

Σε ακολουθία των μέχρι σήμερα εξαγγελιών σας, σας καλούμε να προτάξετε στην εξειδίκευση της υλοποίησης αυτών τα νοικοκυριά των ατόμων με αναπηρία και των ατόμων με χρόνιες παθήσεις και τα νοικοκυριά που έχουν στη φροντίδα τους άτομα με αναπηρία ή/και χρόνιες παθήσεις.

Η ΕΣΑμεΑ διεκδικεί αυξήσεις σε όλα τα επιδόματα των ατόμων με αναπηρία και χρόνιες παθήσεις, καθώς και στις συντάξεις των χαμηλοσυνταξιούχων με αναπηρία. Πρέπει να ληφθεί υπόψη ότι οι τελευταίες αυξήσεις στα επιδόματα δόθηκαν 10 χρόνια πριν, το 2011!

Η προστασία της ζωής, η διασφάλιση αξιοπρεπούς επιπέδου διαβίωσης και ο σεβασμός των ανθρωπίνων δικαιωμάτων, είναι αδιαχώριστα. Ως εκ τούτου, αναμένουμε με ιδιαίτερο ενδιαφέρον τις δεσμεύσεις σας στη Διεθνή Έκθεση Θεσσαλονίκης, που αποτελεί ιστορικά το μεγαλύτερο ετήσιο κοινωνικό, οικονομικό και πολιτικό γεγονός της χώρας, στο πλαίσιο του οποίου είθισται να ανακοινώνονται από τον Πρωθυπουργό οι κατευθυντήριοι άξονες της κυβερνητικής πολιτικής για την κοινωνία και την ανάπτυξη της εθνικής οικονομίας.

***Κύριε Πρωθυπουργέ,***

Ουσιαστική στήριξη των ατόμων με αναπηρία δεν μπορεί να επιτευχθεί με αποσπασματικά μέτρα, αλλά μόνο με ισχυρή πολιτική βούληση, μέσω ενός συνολικού πλαισίου συνδυαστικών οικονομικών μέτρων, το οποίο θα έχει συνέχεια σε βάθος χρόνου. Ταυτόχρονα επιβάλλεται η επιτάχυνση της υλοποίησης του Εθνικού Σχεδίου Δράσης για την Αναπηρία.

1. Αυξήσεις στα επιδόματα που δικαιούνται τα άτομα με αναπηρία και χρόνιες παθήσεις, καθώς και στις συντάξεις των χαμηλοσυνταξιούχων με αναπηρία.
2. Ειδική χαμηλή τιμή ανά κιλοβατώρα για άτομα με αναπηρία και χρόνιες παθήσεις καθώς και για τις οικογένειές τους, για κατανάλωση μέχρι 2.000 κιλοβατώρες ανά μήνα από τη Δ.Ε.Η., με ιδιαίτερη μέριμνα για όσους κάνουν χρήση ενεργοβόρων συσκευών.
3. Απαλλαγή όλων των ατόμων με αναπηρία με ποσοστό τουλάχιστον 67%, ανεξαρτήτως κατηγορίας αναπηρίας και των οικογενειών που βαρύνονται φορολογικά με άτομα με βαριά αναπηρία, από την ειδική εισφορά αλληλεγγύης.
4. Διατήρηση των φοροαπαλλαγών που είναι σε ισχύ για τα άτομα με αναπηρία, χρόνιες παθήσεις και τις οικογένειές τους.
5. Απαλλαγή των ατόμων με αναπηρία από τα τεκμήρια του εισοδήματος. Να μην φορολογείται το τεκμαρτό εισόδημα των ατόμων με αναπηρία με ποσοστό από 67% και άνω, παρά μόνο το πραγματικό.
6. Απαλλαγή από τον ΕΝΦΙΑ όλων των ατόμων με αναπηρία με ποσοστό αναπηρίας 67%, ανεξαρτήτως κατηγορίας αναπηρίας και των οικογενειών που βαρύνονται φορολογικά με άτομα με βαριά αναπηρία από τον ΕΝΦΙΑ, χωρίς εισοδηματικά κριτήρια, για την πρώτη κατοικία, καθώς και τη θέσπιση ειδικού καθεστώτος προστασίας των ατόμων με αναπηρία στον ΕΝΦΙΑ.
7. Την αύξηση του ακατάσχετου ποσού σε λογαριασμό μισθού ή σύνταξης ατόμων με αναπηρία στο ύψος των 3.000 ευρώ, λόγω αυξημένων αναγκών εξ αιτίας της αναπηρίας τους.
8. Λήψη προστατευτικών φορολογικών μέτρων για τα άτομα με αναπηρία και χρόνιες παθήσεις με ποσοστό αναπηρία 67% και άνω που έχουν επιχειρηματική δραστηριότητα.
9. Επαναφορά του άρθρου 18 του ν. 4172/2013 που προέβλεπε μείωση φόρου από ιατρικές δαπάνες, για τα άτομα με αναπηρία, με χρόνιες παθήσεις και τις οικογένειές τους, καθώς και διεύρυνση αυτού.
10. Την προστασία από πλειστηριασμό της πρώτης κατοικίας που ανήκει σε άτομα με ποσοστό αναπηρίας τουλάχιστον 67%, καθώς και στα πρόσωπα που έχουν στην οικογένειά τους άτομα με βαριές αναπηρίες.
11. Μηδενική συμμετοχή των ασφαλισμένων με αναπηρία και χρόνιες παθήσεις στα συνταγογραφούμενα φάρμακα και στα τεχνικά βοηθήματα, στα ιατροτεχνολογικά βοηθήματα, στα είδη ειδικής διατροφής και τις βιταμίνες.

**Κύριε Πρωθυπουργέ,**

Το σύνολο των ατόμων με αναπηρία, χρόνιες παθήσεις και των οικογενειών τους, ζητάμε και αναμένουμε να υπάρξουν, μέσω σαφούς αναφοράς στην ομιλία σας στο πλαίσιο της ΔΕΘ, πολιτικές και μέτρα που θα πρέπει η κυβέρνησή σας να υιοθετήσει και να εφαρμόσει άμεσα για την ουσιαστική προστασία της ιδιαίτερα ευπαθούς και βαλλόμενης κοινωνικά και οικονομικά ομάδας πολιτών.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Ι. Λυμβαίος**

**Πίνακας Αποδεκτών:**

* Υπουργικό Συμβούλιο
* Μέλη Ελληνικού Κοινοβουλίου
* Κοινωνικοί Εταίροι
* Φορείς - Μέλη Ε.Σ.Α.μεΑ.

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |